Ǹnə́m ńkúkúmá ó nə anə́ ńlód óswé á mɔ́ mə́ Ńtondôbə: a kə ai wɔ́ ḿfág ósə ǎ yi. 2Mod ósə a yén naa zěn dzīé é nə sósōō, hədá Ǹtondôbə ńnye a sóŋ mīńnə́m. 3Ábɔ̌ mam mə́ sósōō ai tə́tə̄lə́, nálā ńgɔ Ǹtondôbə ǎ daŋ diŋ a lodo mətúnuŋa. 4Ebə́de asú ai ǹnə́m éngúŋ, mədugán, alámbā bə́bə̂ bə́ bod: nálā tē ósə̄ ó nə ǹsə́m ! 5Miǹtsogán mí éwólō mod myâzu ai nyé ákūmá; ńdzə́mán odzíbí a zu ai mə̄búa. 6Ényɔ́ ā tógan akúmá ai ǹkɔ́bɔ̄ mədugán, a nə dzə́dzāā, təge ai fəg, a sógolo émēn á zēn awú. 7Mətóm bə́bə̂ bə́ bod mâkə ai bɔ́ á ńdzāŋ, amú bâtəb wulu tə́tə̄lə́. 8Zěn ǹwóe bod e nə miǹkɔ́d, ényí m̀bəmbə mod e nə tə́tə̄lə́. 9Á nə ḿbəŋ átɔbɔ âkug ndá á ńdǐl á sī, a lodo anə́ watɔbɔ ndá dzyā ai é mīníngá ā diŋ móman. 10Nyɔ́l ḿbə̂ mod ésə yadzə́ŋ hə abé, tɔ mvóé dzīē yāyén kig maa á mís móé. 11Éyɔŋ bándə́gələ mod mod bisó, okúkūd mod ó ngánɔŋ fəg ńdɔ̄ afə ǎ yi bi óyəm ai áyə́gə́lə́ bávə́ ḿfəfə́g. 12Sósōō mod a bəbə mǎm yā ndâ bod bə́ mvol, ḿból yə̄ nâ á sógólō bɔ́ âmalá étē.